text: - Barnabókin hevur ongantíð verið so umráðandi sum nú
text: #000000
text: Í kvøld verða virðislønir Norðurlandaráðsins 2022 latnar í Helsinki. Føroyska barnabókin, Abbi og eg og abbi, er tilnevnd í bólkinum fyri barna- og ungdómsbókmentir. Bókin viðgerð demens, og er hetta fyrsta av fýra bókum, ið viðgera sálarheilsu hjá børnum. - Barnabókin hevur ongantíð verið so umráðandi, sum nú, sigur høvundurin, Dánial Hoydal.
text: #000001
text: - Hvaðani kom hugskotið til Abbi og eg og abbi?
text: #000002
text: Tá pápi mín fekk demens og seinni alzheimers, fingu vit sum avvarðandi eina rúgvu av tilfari at lesa, men alt var til vaksin. Tað undraði meg. Eg fór at kanna tað, men mátti staðfesta, at tað var nærum einki tilfar til børn at finna. Eg skrivaði eina barnabók fyri 20 árum síðani (Í geyma, ritsjt.), og havi altíð havt hug at skriva meira til børn. So tað var upplagt, at eg fór í gongd við at skriva eina bók sjálvur.
text: #000003
text: - Vit fáa ikki at vita, hvussu drongurin í bókini eitur, men hvør er hann? Kennir tú teg aftur í dreinginum?
text: #000004
text: Tað er ein blanding. Bókin snýr seg um relatiónina millum dreingin og abban, men persónarnir eru fiktivir. Tann relatiónin er bygd partvíst á relatiónina hjá mær og pápa mínum og partvíst á relatiónina millum sonin og pápa mín. Í bókini hava drongurin og abbin eitt ting við at spæla við orð. Við morgunmatarborðið spyr abbin t.d., um drongurin vil hava heks við lukt, og so vita báðir, at hann meinar við keks við frukt. Hesi orðaspøl og ping-pongið yvir morgunmatarborðið eru nakað, sum eg og pápi mín, sum annars var ein nokk so tigandi maður, høvdu saman.
text: #000005
text: Les eisini: Arbeiðstilfar til Abbi og eg og abbi og aðrar barnabøkur
text: #000006
text: - Bókin er sera vakurt myndprýdd við myndum hjá Anniku Øyrabø. Hvønn týdning hava myndirnar fyri søguna?
text: #000007
text: Myndirnar hava stóran týdning. Eg ætlaði frá byrjan, at bókin skuldi vera myndprýdd. Av tilvild hevði Bókadeildin júst tá hitt Anniku Øyrabø, sum jú er hálvføroysk. Tá eg sá onkrar myndir, sum hon hevði gjørt, visti eg beinavegin, at vit skuldu arbeiða saman. Tað riggaði sera væl, og Annika hevur skapt eitt univers, sum hóskar væl til orðini.
text: #000008
text: - Tú hevur eisini júst latið eina nýggja barnabók úr hondum, Strikurnar. Hvat snýr hon seg um?
text: #000009
text: Felagsnevnarin fyri bøkurnar er sálarheilsa hjá børnum. Um hvussu sálarsjúka ávirkar børn, annaðhvørt tað er nakað, sum tey sjálvi hava ella tey eru avvarðandi. Strikurnar snýr seg um ein drong, sum hevur OCD (tvingsilstankar). OCD verður typiskt aktiverað av onkrum, har børn kenna seg hjálparleys og missa tamarhaldið á tilveruni. Tá royna tey at krøkja seg í okkurt, sum gevur struktur. Eg var sjálvur sera darvaður av OCD, sum stórt barn, so Strikurnar byggir á egnar upplivingar.
text: #000010
text: - Báðar bøkurnar snúgva seg um rættiliga tung evni, men á ein lættan og barnavinaligan hátt. Hvønn týdning hevur tað at geva børnum bøkur at spegla sær í, tá alt ikki er lætt?
text: #000011
text: Eyðkenni fyri alla røðina er, at bøkurnar viðgera sálarheilsu hjá børnum uttan at koma við nøkrum svari. Tær eru stuttar samrøðubøkur, sum kunnu seta hol á evnið uttan at fara ov djúpt niður í evni, og tær enda positivt. Fyri børn er tað lættari at fyrihalda seg til eina søgu enn til okkurt abstrakt, sum t.d. kunningartilfar um demens.
text: #000012
text: Les eisini: Soleiðis kunnu vit tosa um myndabøkur
text: #000013
text: - Hví fórt tú undir at skriva barnabøkur?
text: #000014
text: Eg havi altíð ætlað mær at skriva fleiri barnabøkur. Eg eri sera hugtikin av løtuni, tá tú lesur upp fyri børnum, og eg elski sjálvur at lesa upp fyri mínum børnum. Eg skrivi til at lesa upp fyri børnum. Samveran við barnið er umráðandi, og barnabókin hevur ongantíð verið so umráðandi, sum hon er nú. Barnabókin er heilt vist livandi, tí upplestrarløtan er nakað unikt, sum tú ikki kanst skapa upp á aðrar mátar. Eg havi eisini skrivað yrkingar og tílíkt, men vendi altíð aftur til barnabøkurnar.
text: #000015
text: - Abbi og eg og abbi hevur júst fingið Barna- og ungdómsbókmentavirðisløn Útnorðurráðssins, og M.A. Jacobsens heiðursløn í fjør, og er eisini tilnevnd til Barna- og ungdómsbókmentavirðisløn Norðurlandaráðsins. Hvønn týdning hevur tað fyri teg sum rithøvund at fáa slíka viðurkenning?
text: #000016
text: Tað er stuttligt at fáa viðurkenning, tí tað merkir, at onnur virðismeta tað, og góðskumeta tað. Virðislønir kunnu eisini skapa áhuga fyri bókini uttanlands. Tá mann skrivar á føroyskum er marknaðurin sera lítil. Sum rithøvundur vil eg gjarna røkka longri út, og tað kunnu virðislønir hjálpa til við.
text: #000017
text: Er nøkur nýggj bók á veg?
text: #000018
text: Eg havi latið tvey handrit inn til Bókadeildina. Øll eru evni, sum eg onkursvegna havi havt tætt upp á. Næsta bókin, Gásarhold, snýr seg um at hava kropskompleks, sum tíverri er ein vaksandi trupulleiki millum børn og ung. Tað er eitt evni, sum kona mín hevur havt stríðst við. Og hin bókin, Klíparin, fer at snúgva seg um skíggjar og skíggjanýtslu. Skíggjar kunnu hava sera neiliga ávirkan á sálarheilsuna hjá børnum, bæði tá tey sjálv hyggja ov nógv í skíggjar, og tá tey vaksnu rundan um tey ikki eru til staðar í løtuni, tí tey eru so upptikin av skíggjum.
text: #000019
text: Næsta bókin kemur vónandi næsta ár.
text: #000020
text: Føroyar lesa skal vera við til at skapa lesigleði, seta føroyska málið í miðdeplin og skapa karmar fyri eini góðari lesimentan.
text: #000021
text: Um Føroyar lesaUpprunin til Føroyar lesaEndamáliðSamstarviðLesivanakanninginTemaSummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanumFilmar um lesingSkúlabókavørðurinLærarinNámslektarinNámsfrøðingurinLandsstýrismaðurinMaria og RonjaLesandi skiparinSambandBókaslúkurinMore
text: #000022
text: SummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanum
text: #000023